המשחתות מסדרה 42

סדרת המשחתות סוג 42 (באנגלית: Type 42 Destroyer, מכונה גם סדרת שפילד) היא סדרה של 16 משחתות טילים קלות בריטיות שנבנו עבור הצי המלכותי הבריטי והצי הארגנטינאי.

סדרת המשחתות מיועדת בעיקר ללוחמה נגד מטוסים וטילים, ונועדה להחליף את המשחתות מסדרה 82  שבוטלה וסדרת קאונטי  המיושנת. המשחתות נבנו בין 1970 ל-1985 ושירתו בצי פני הים של הצי המלכותי כשהן מהוות את כוח המשחתות של הצי המלכותי ומרכיב מרכזי ביכולת התקיפה הימית העיקריים של הצי, מכניסתן לשירות ב-1975 עד שהוחלפו לגמרי במשחתות מסדרה 45 ב-2013.

פיתוח והיסטוריה
280px|ממוזער|אה"מ ברמינגהאם (D93), 1993
280px|ממוזער|אר"א הרקולס (B-52) הארגנטינאית, 2004
280px|ממוזער|אה"מ ליברפול (D92), 2010
280px|ממוזער|אה"מ אדינבורו (D97) בשיגור טיל ים-אוויר סי דארט (GWS-30), 2012
סדרה 42 פותחה בסוף שנות ה-60 כמענה לצורך בהגנת נ"מ לציי משימה. הפיתוח הגיע לאחר ביטול פרויקט נושאת המטוסים הבריטית CVA-01 והמשחתת הגדולה מסדרה 82 השאפתניות והיקרות ב-1966, מה שהוביל לעיצוב קטן וזול יותר אך עם יכולות דומות. בסך הכול נבנו 14 ספינות עבור הצי המלכותי הבריטי בשלוש קבוצות (1 עד 3), ועוד שתי ספינות עבור הצי הארגנטינאי – אצ"א הרקולס שנבנתה בבריטניה ואצ"א סנטיסימה טירנידד שנבנתה במספנת AFNE בריו סנטיאגו. ליבת הכוח הקרבי של הסדרה הייתה מערכת הטילים נגד מטוסים סי דארט (GWS-30), עם משגר כפול בקדמת הספינה וטווח יירוט של יותר מ-30 מייל. לצד זאת שולבו מערכות מכ"ם מתקדמות, ובהן דגם 965 ודגם 1022, ומאוחר יותר גם דגם 996 התלת־ממדי, וכן סונארים לגילוי צוללות. לראשונה שולבו בסדרה סיפון והאנגר מסוקים להפעלת מסוק ימי (וסטלנד לינקס או סי קינג), שהרחיבו משמעותית את גמישותה המבצעית.

בשל מגבלות תקציב (תקרת תקציב של 19 מיליון ליש"ט ליחידה), דגמי קבוצה 1 וקבוצה 2 נבנו בגוף מקוצר וצפוף, שגרם לבעיות יציבות ועמידות בים כבד. החל מהספינה התשיעית, אה"מ מנצ'סטר (D95), הוארך הגוף ושופר, מה שהפך לעיצוב שאומץ לשאר הספינות בקבוצה 3, שכונתה לעיתים "סדרת מנצ'סטר". כל הספינות צוידו גם בתותח ימי בקוטר 4.5 אינץ' ובמערכות נשק נגד צוללות, ובבריטניה הוספו מערכות הגנה אקטיביות פלנקס לאחר טביעת אה"מ שפילד (D80) במלחמת פוקלנד כתוצאה מפגיעת טיל אקסוסט. הארגנטינאים, לעומת זאת, בחרו לשלב טילי MM38 אקסוסט התקפיים. הספינות הונעו במערך שכלל טורבינות גז מתוצרת רולס־רויס (אולימפוס וטיין), והגיעו למהירות מרבית של כ-30 קשר ולטווח פעולה של כ-4,500 מייל ימי.

המשחתות הגיעו לשיא פעילותן במלחמת פוקלנד ב-1982, כאשר שבע משחתות מהסדרה נטלו חלק במבצע "קורפורייט". הן סיפקו חיפוי נ"מ לצי הבריטי והשיגו שלושה הפלות של מטוסים ארגנטינאיים, אך גם ספגו אבידות כבדות: אה"מ שפילד (D80) טובעה, אה"מ קובנטרי (D118) הוטבעה בהפצצה ישירה, ואה"מ גלאזגו (D88) ניזוקה קשות. האירועים חשפו את מגבלותיהן; מערכות מכ"ם מיושנות, חדר מבצעים צפוף, ועמידות נמוכה לפגיעות. למרות זאת, הן המשיכו לשרת בצי הבריטי עד תחילת המאה ה-21, נטלו חלק במלחמת המפרץ הראשונה (שם יירטה אה"מ גלוסטר (D96) טיל סקאד באמצעות טיל סי דארט), בסיורים באיי פוקלנד, במבצעי נאט"ו ובפעולות נגד הברחות סמים בים הקריבי.

הפעלתן נמשכה כמעט ארבעה עשורים, עד שהוחלפו בהדרגה בפריגטות מסדרה 23 ובמשחתות מסדרה 45 החדישות. סקירת הביטחון וההגנה של בריטניה משנת 2010 סימנה את סופן, ובשנים אלו יצאו כולן משירות, האחרונה בהן הייתה אה"מ אדינבורו (D97) שהוצאה ביוני 2013. על אף מגבלותיהן, נחשבו משחתות סדרה 42 לאמצעי מרכזי שסיפק לבריטניה יכולת הגנת נ"מ משמעותית בתקופה של אתגרים גאו-פוליטיים וכלכליים מתמשכים.

מפרט
מערכות החימוש העיקריות של המשחתות כוללות משגר טילי ים-אוויר סי דארט, כל מערכת שיגור עם שני טילים כנגד מטרות אוויריות, עם סך הכל 22 טילים באחסון (37 בספינות מקבוצה 3). בנוסף, הספינות כללו תותח ימי 4.5 אינץ' (קוטר 113 מ"מ) סימן 8 תוצרת BAE עם טווח של 27.5 ק"מ, מספר מקלעים כבדים ובינוניים, ומערכות הגנה אקטיביות (נ"מ) פלנקס (נוספו אחרי 1982). מערכת ההנעה הייחודית של הפריגטות כוללת שילוב של מנועי דיזל, חשמל וטורבינת גז המאפשרת לפריגטות הנעה שקטה יותר מה שמהווה יתרון בלוחמה כנגד צוללות.

הנעה
 2 מנועי טורבינת גז רולס-רויס אולימפוס TM3B 37,000 קילוואט (50,000 כ"ס) כל אחת
 2 מנועי טורבינת גז רולס-רויס טיין RM1C 3,980 קילוואט (5,340 כ"ס) כל אחת

חימוש ואמצעי גילוי
 משגר טילי ים-אוויר סי דארט כפול; 22 טילים באחסון (15 נוספים בספינות מקבוצה 3)
 תותח ימי 4.5 אינץ' (113 מילימטר) BAE סימן 8
 2 תותחי 20 מ"מ אוטמטיים BMARC או אורליקון
 2 משגרי טורפדו משולשים STWS II נגד צוללות (בספינות הבריטיות)
 4 משגרי טילי ים-ים אקסוסט MM38 (בספינות הארגנטיניות)
 מכ"ם מטרות אוויר דגם 1032 (L band)
 מכ"ם זיהוי מטרות דגם 996 3-D
 2 x מכ"ם מערכת בקרת אש דגם 909 GWS-30
 מכ"ם ניווט דגם 1007
 סונאר דגם 2050 ו-162

כלי טיס
בירכתי הספינות ישנו מנחת למסוק ימי עם תא פנימי לאחסון כלי הטיס, הן מסוגלות לשאת מסוק אחד מסוג וסטלנד לינקס. מסוקים אלו מגבירים משמעותית את הגמישות לביצוע מגוון משימות, בנוסף הם מגבירים את יכולות התקיפה והסיור הימי של המשחתות באופן ניכר.

אוניות הסדרה
 שם  באנגלית ציון הצי הוכנסה לשירות יצאה משירות הערות  הצי המלכותי קבוצה 1אה"מ שפילד  HMS Sheffield  D80  16 בפברואר 1975  10 במאי 1982  הוטבעה במהלך מלחמת פוקלנד על ידי מטוס סופר אטנדר של הצי הארגנטינאיאה"מ ברמינגהאם  HMS Birmingham  D86  3 בדצמבר 1976  31 בדצמבר 1999  אה"מ ניוקסל  HMS Newcastle  D87  23 במרץ 1978  1 בפברואר 2005  אה"מ קובנטרי  HMS Coventry  D118  10 בנובמבר 1978  25 במאי 1982  הוטבעה במהלך מלחמת פוקלנד על ידי מטוס A-4 סקייהוק של הצי הארגנטינאיאה"מ גלאזגו  HMS Glasgow  D88  24 במאי 1979  1 בפברואר 2005  אה"מ קארדיף  HMS Cardiff  D108  22 בספטמבר 1979  14 ביולי 2005   קבוצה 2אה"מ אקסטר  HMS Exeter  D89  19 בספטמבר 1980  29 במאי 2009  אה"מ סאות'המפטון  HMS Southampton  D90  31 באוקטובר 1981  12 בפברואר 2009  אה"מ ליברפול  HMS Liverpool  D92  9 ביולי 1982  30 במרץ 2012  אה"מ נוטינגהאם  HMS Nottingham  D91  8 באפריל 1983  11 בפברואר 2010   קבוצה 3אה"מ מנצ'סטר  HMS Manchester  D95  16 בדצמבר 1982  24 בפברואר 2011  אה"מ יורק  HMS York  D98  9 באוגוסט 1985  27 בספטמבר 2012  אה"מ גלוסטר  HMS Gloucester  D96  11 בספטמבר 1985  30 ביוני 2011  אה"מ אדינבורו  HMS Edinburgh  D97  17 בדצמבר 1985  6 ביוני 2013  האחרונה להיכנס והאחרונה לצאת משירות הצי המלכותי  הצי הארגנטינאיצר"א הרקולס  ARA Hércules  D1  16 ביולי 1976  25 ביוני 2024  בשנת 2000 שודרגה לספינת סער אמפיבית להובלת 238 נחתים, ציון הצי שלה שונה ל-B-52צר"א סנטיסימה טרינידד  ARA Santísima Trinidad  D2  1 ביולי 1981  סביב דצמבר 2020  הספינה לא הייתה פעילה מאז 1989; ב-2013 ניזוקה וב-2015 תוקנה; ב-2020 הוצאה רשמית משירות.

ראו גם
 המשחתות מסדרה 45

קישורים חיצוניים

הערות שוליים

קטגוריה:משחתות בצי המלכותי הבריטי
קטגוריה:סדרות של אוניות